b'\n_START_ARTICLE_\nAftenskole\n_START_PARAGRAPH_\nEn aftenskole tilbyder undervisning i fritiden, og tidligere var det kun om aftenen; heraf navnet._NEWLINE_Der tilbydes eksamensfri fritidsundervisning for voksne, ofte om aftenen, men i de st\xc3\xb8rre byer ogs\xc3\xa5 tit i dagtimerne. Deltagerne betaler for undervisningen, men det offentlige har derudover ydet tilskud, der har varieret gennem tiden. Megen aftenskoleundervisning er i dette og forrige \xc3\xa5rhundrede blevet varetaget af oplysningsforbundene. En anden udbyder er Folkeuniversitetet, men kun af fag p\xc3\xa5 universitetsniveau._NEWLINE_Fagene omfatter skolefag som sprog, matematik, edb og sport etc., men ogs\xc3\xa5 hobbyfag._NEWLINE_Det lovm\xc3\xa6ssige grundlag er folkeoplysningsloven.\n_START_SECTION_\nHistorie\n_START_PARAGRAPH_\nBegrebet aftenskole har v\xc3\xa6ret kendt siden starten af 1800-tallet; men dengang var indholdet ikke helt det samme som i dag. Aftenskoler gav undervisning til b\xc3\xb8rn og unge mennesker, der om dagen var optaget af andet arbejde._NEWLINE_I K\xc3\xb8benhavn indgik aftenskoler fra 1815 som et led i den offentlige undervisning. Kl. 17-20 undervistes arbejdende b\xc3\xb8rn samt b\xc3\xb8rn, der ikke kunne blive optaget i dagskolerne af mangel p\xc3\xa5 lokaler. Da elever af alle aldre sad i disse aftenskoler, der hver kun bestod af \xc3\xa9n klasse, blev udbyttet af undervisningen d\xc3\xa5rligt, ikke mindst fordi b\xc3\xb8rnene m\xc3\xb8dte tr\xc3\xa6tte af deres arbejde eller af strejfen om i gaderne._NEWLINE_I 1844 indskr\xc3\xa6nkede man aftenskolerne, og i 1857 forsvandt de helt._NEWLINE__NEWLINE_I 1897 oprettedes de kommunale forts\xc3\xa6ttelseskurser._NEWLINE_I k\xc3\xb8bst\xc3\xa6derne og p\xc3\xa5 landet var undervisningen i aftenskolerne if\xc3\xb8lge anordning af 29. juli 1814 beregnet for unge mennesker, der efter konfirmationen\xc2\xa0\xc2\xbb\xc3\xb8nsker at blive ved at s\xc3\xb8ge Skolen for der at \xc3\xb8ve sig videre i Skrivning ell. Regning ell. tage Del i anden nyttig Undervisning\xc2\xab, der skulle finde sted to gange ugentlig om vinteren._NEWLINE__NEWLINE_Denne form for undervisning i aftenskolen er gennem 1800-tallet og op i 1900-tallet med flid og ofte med stor dygtighed blevet givet af folkeskolens l\xc3\xa6rere, is\xc3\xa6r p\xc3\xa5 landet, hvorved de har udf\xc3\xb8rt et ikke ringe kulturelt arbejde. I det seneste halve \xc3\xa5rhundrede har undervisningen i stigende grad v\xc3\xa6ret varetaget af fagfolk og specialister med mange andre baggrunde end en l\xc3\xa6reruddannelse._NEWLINE_Rent faglig undervisning er gennem \xc3\xa5rene blevet givet p\xc3\xa5 de mange tekniske skoler i k\xc3\xb8bst\xc3\xa6derne og i stationsbyer, og det var tidligere i aftentimerne; men i vore dage er der tale om dagundervisning.'